Document ID: /roh_data/filtered/fineweb-2-filterrobots_roh.jsonl.gz/33146

Il Grischun n’ha nagins zoos sco Turitg u Basilea. Dentant na ston ins gnanc ir uschè lunsch per vesair animals. Sch’ins ha cletg e pazienza ves’ins era animals selvadis en noss guauds. Ils animals èn dentant schenads. Ad Arosa duess quai esser auter. Betg mo ils stgilats mangian nuschs or dals mauns, mabain era utschels. Angela Hendry mira per nus, sch’ils animalets èn propi uschè confidents.
Chattar la via
Per evitar las storschas viagiain nus cun il tren. Davent da la staziun dad Arosa èsi stà simpel da chattar la senda. La via è signalisada bain ed è da cuntanscher en paucas minutas a pe.
Ils stgilats n'han naginas retegnientschas
Ils stgilats d’Arosa èn domestics e vegnan propi vi e maglian las nuschettas direct or dal maun. Ils curaschus raivan schizunt da las chautschas siadora. Ideal per observar in’entira massa stgilats che van da las plantas ensi ed engiu. I dat stgilats brin cotschens, cun ni senza alv, lura era stgilats stgir brins, in pau da tut las sorts.
Pavlar è nagin problem
Sch’ins spassegia e dat da magliar ad els pudess ins pensar ch’ils stgilats maglian en in di ch’i ha massa visitaders bler da memia. Quai n’è dentant betg il cas. Ils stgilats maglian simplamain uschè bler sco els pon e suenter zuppan els las nuschs. Sper ils stgilats pon ins era anc observar auters animalets. Er utschels pon ins pavlar. Quels n’èn dentant betg uschè domestics sco ils stgilats. Ina spassegiada sin la via da stgilats ad Arosa è ideal per tut quels ch'han gugent stgilats, la natira ed il guaud. La spassegiada fa buna luna.
RR actualitad 11:00